PRITARTA

Molėtų rajono savivaldybės

tarybos 2017 m. kovo d.

sprendimu Nr. B1-

|  |
| --- |
| **MOLĖTŲ R. SAVIVALDYBĖS VIEŠOSIOS BIBLIOTEKOS DIREKTORIAUS 2016 M. ATASKAITA** |

Molėtų rajono savivaldybės viešoji biblioteka (toliau – viešoji biblioteka) yra Savivaldybės biudžetinė įstaiga, vykdanti bibliotekų veiklą ir veikianti informacijos sklaidos, kultūros ir švietimo srityse. Viešoji biblioteka kaupia, tvarko, saugo gyventojų poreikius tenkinantį, universalų knygų, tęstinių, periodinių leidinių, elektroninių ir kitų dokumentų fondą, teikia informacines ir kultūrines, edukacines paslaugas vartotojams, dalyvauja formuojant Lietuvos bibliotekų dokumentų fondą ir kuriant bibliotekų informacijos sistemą. Įstaigos vadovė – Virginija Raišienė, išsilavinimas – aukštasis universitetinis, vadybinė patirtis – 23 metai.

**1.Trumpa įstaigos veiklos rezultatų apžvalga.**

2017 m. pradžioje bibliotekos tinkle – viešoji biblioteka ir 24 kaimo bibliotekos, iš kurių 6sujungtos su kaimo mokyklų bibliotekomis. Bibliotekų metų paskelbimas ir faktas, kad jų globėja Prezidentė Dalia Grybauskaitė – tai didžiulės pagarbos ženklas bibliotekininkų bendruomenei, kartu rodantis visuomenei, koks potencialas ir vertė slypi bibliotekose. Bibliotekų metų šūkis „Stiprios bibliotekos – stipri visuomenė“ buvo mūsų pagrindinis 2016 metų tikslas. Teikiamų paslaugų kompiuterizavimas ir jų įvairovė, bibliotekininkų noras keistis ir būti atviriems įvairiems iššūkiams lemia, kad biblioteka tapo šiuolaikiška, patrauklia vieta, į kurią malonu ateiti ne tik pasiimti knygą, paskaityti periodinį leidinį, pasinaudoti įvairiomis elektroninėmis paslaugomis, bet ir rasti vietą kūrybai, saviraiškai, bendravimui. Bibliotekų infrastruktūros sutvarkymas, patrauklios ir jaukios erdvės sukūrimas taip pat labai svarbūs. Džiaugiamės nuolatiniu mūsų rajono valdžios dėmesiu bibliotekoms ir konkrečiais patalpų sutvarkymo rezultatais net 6 kaimo bibliotekose. Beliko tik Žalvarių biblioteka, kurioje žmonėms dar trūksta šilumos ir jaukumo. Ir vis tik, bendradarbiavimas ir partnerystė yra veiksniai, lemiantys bibliotekos svarbą bendruomenėje. Bibliotekos prisidėjo prie bendruomenių aktyvinimo, socialinės atskirties mažinimo, buvo atviros visiems bendruomenės nariams, jungė ir vienijo žmones bendrauti ir bendradarbiauti. 2016 m. bibliotekų paslaugomis naudojosi 5367 vartotojai, iš jų 1352 vaikai.(2015 m. – 5573). Per metus apsilankė 140783 lankytojai, 5743 lankytojais daugiau negu 2015 metais (135040). Džiaugiamės lankytojų gausa renginiuose ir padidėjusiais lankytojais prie kompiuterių. Vis daugiau žmonių naudojasi savo mobiliaisiais įrenginiais mūsų bibliotekose, prisijungdami prie nemokamo interneto. Siekiant pritraukti daugiau vartotojų, bibliotekose organizavome įvairias priemones gyventojams. Bibliotekų darbuotojų vestų mokymų bendra trukmė 1328 val. Molėtiškiai skaito knygas, domisi literatūra, kaime labai skaitomi laikraščiai ir žurnalai. Periodika kasmet brangsta ir kaime vis dar jos trūksta. Skaitytojams siūlėme naudotis elektroninių knygų skaityklėmis, naujienas ir straipsnius skaityti internete, bet kaimo žmonės mieliau renkasi tradicines laikmenas. Kultūrinių renginių organizavimas

yra puiki galimybė pritraukti į bibliotekas neskaitančius gyventojus. Bibliotekose buvo organizuota 881 renginys (2015 m. – 783). Kovo 11-ąją konferencijoje „K.. Umbrasas ir Molėtų kraštas" salė buvo pilnutėlė. Ta proga čia pastatytas V. Steponavičiaus sukurtas K. Umbraso biustas. Nacionalinės bibliotekų savaitės metu gyventojus kvietėme į tradicinę knygų mugę. Tai šventė, kurią vieni kitiems dovanoja leidėjai, skaitytojai ir biblioteka, pristatydami knygas ir susitikimus. Žiemą ir pavasarį kvietėme šeimas į „Šeštadienius bibliotekoje“, siūlydami šeimoms įvairias veiklas – knygų ekranizacijų peržiūras, garsinius skaitymus, robotikos užsiėmimus, protmūšius, edukacinius stalo ir kitokius žaidimus. Lauko biblioteka Molinių Molėtuose metu kvietė šventės dalyvius daugiau sužinoti apie mūsų kraštą. Šventėje dalyvavo 5 leidyklos, surengusios įvairias loterijas ir padovanojusios knygų bibliotekai. „Vasara su knyga“ skaitymai vyko ko ne tik visose bibliotekose, bet ir prie ežerų, ant piliakalnių, parkuose ir kitose vietose gamtoje. Gavę medienos iš T. Žibo įmonės, pagaminome lauko bibliotekėlę ir pastatėme Molėtų pliaže, kad poilsiaujantys ir čia galėtų mėgautis skaitymu. Žiemą „Lauko bibliotekėlė" įsikūrė greta miesto eglės, kviesdama padovanoti knygų vaikams**.** Spalio mėn. pakvietėme molėtiškius į „Auksinio proto“ kovas. Džiaugiamės, kad aktyvus buvo Molėtų jaunimas. Žaidimas suteikė mums pačių geriausių emocijų, skatino bendruomeniškumą, suteikė galimybę turėti kitokį laisvalaikį. „Auksiniai Protai“, žymiai pagausėję dalyviais, tęsiasi ir šiais metais. Gruodžio mėn. bibliotekos, atsiliepdamos į LR Prezidentės „Knygų Kalėdų“ akciją, kvietė lankytojus dalyvauti renginiuose, skaityti knygas, jas dovanoti. 142 asmenys ir 3 organizacijos bibliotekų lentynas papildė 575 naujomis knygomis. Buvau pakviesta į baigiamąjį renginį Prezidentūroje ir parvežiau bibliotekai Prezidentės padėkos raštą. Apie bibliotekas išspausdinta net 120 straipsnių. Iš jų: 5 – respublikinėje, 115 – vietinėje spaudoje. Atliekame rajoninio laikraščio skaitmeninimą – bibliotekos svetainėje jau galite skaityti pirmųjų 1951 metų „Tarybiniu keliu“ numerius.

**Projektai**. Naudos gavėjo teisėmis dalyvaujame Utenos bibliotekos projekte. Įkurtas mobilus tikslinių žaidimų centras ir iš projekto lėšų surengtas teatralizuotas jo pristatymas. Nuo vasario mėn. vedamos dvi edukacinės programos moksleiviams, panaudojant iš projekto gautą įrangą. Projektas „Literatūriniai susitikimai. Pamilti literatūrą – pamilti gyvenimą" pratęsė bibliotekos kaip skaitymo skatinimo erdvės panaudojimą lavinant bendruomenę. Projektą „Europos dieną švęskime kartu“ dalinai finansavo EK atstovybė Lietuvoje. Europos diena - atgimusios kartos šventė, todėl ją mėgsta vaikai ir jaunimas.

**2. Pagrindiniai įstaigos vadovo metų veiklos rezultatai pagal pareigybės aprašyme nurodytas funkcijas. Svarbiausios iniciatyvos ir spręstos problemos.**

Bibliotekos veikla organizuota vadovaujantis LR Konstitucija, LR civiliniu ir darbo kodeksais, Bibliotekų ir kitais įstatymais, LR Vyriausybės nutarimais, LR Kultūros ministro įsakymais, rajono savivaldybės tarybos sprendimais, savivaldybės administracijos direktoriaus įsakymais, bibliotekos nuostatais, kitais teisės aktais. Skirtus savivaldybės ir valstybės biudžeto asignavimus naudojome pagal nustatytą paskirtį įstaigos programoms vykdyti.

|  |  |  |  |
| --- | --- | --- | --- |
| Eil.  Nr. | Pavadinimas | 2015 metai | 2016 metai |
| 1. | Darbuotojų skaičius | 49 | 49 |
| 2. | Etatų skaičius | 39,5 | 39,75 |
| 3. | Savivaldybės biudžeto lėšos  (tūkst. Eurų) | 342,9  (297,4 darbo užmokesčiui) | 382,1  (335,3 darbo užmokesčiui) |
| 4. | Lėšos už teikiamas paslaugas  (tūkst. Eurų) | 1,0 | 1,9 |
| 5. | Projektinės ir rėmėjų lėšos  (tūkst. Eurų) | 15,3 | 14,5 |
| 6. | Valstybės biudžeto lėšos  (tūkst. Eurų) | 26,8  (13,1  dokumentų  įsigijimui,  13,2 darbo užmokesčiui,  0,5 įranga ) | 35,0  (14,8  dokumentų  įsigijimui,  20,2 darbo užmokesčiui ) |
| 7. | Lankytojų skaičius (tūkst.) | 135 040 | 140 783 |
| 8. | Renginių skaičius | 783 | 881 |
| 9. | Darbuotojų atlyginimo vidurkis  (tūkst. Eurų) | 0,57 | 0,6 |

Metus baigėme be kreditinių įsiskolinimų. Parengti ir patvirtinti nauji bibliotekos nuostatai. Darbuotojai skatinti tobulintis. 40 darbuotojų iš 49 kvalifikaciją kėlė įvairiuose kursuose net 104 kartus. Organizuota 2 konferencijos, 4 seminarai, 13 pasitarimų. Visuose daryti pranešimai, spręstos įvairios problemos. Aplankytos (ir ne po vieną kartą) visos 24 kaimo bibliotekos, susitikta su seniūnais, mokyklų vadovais, bendruomenių pirmininkais, aptartos įvairios bendros veiklos. Kvalifikaciją kėliau teoriniuose ir praktiniuose mokymuose, mokomojoje išvykoje į Ukrainos ir Lenkijos bibliotekas. Konferencijoje „Pokyčių valdymas, patirties sklaida ir partnerystė“ parengiau pranešimą „Biblioteka ir kultūrinis turizmas Molėtų rajone“, Panevėžio teritorinės bibliotekų tarybos išplėstiniame posėdyje skaičiau pranešimą „Bibliotekų ir Bendruomenių metai Molėtuose“. Parengiau, laimėjome ir vykdžiau projektą „Europos dieną švęskime kartu!“. Inicijavau dar 5 projektų rengimą. Organizavau ir kiekvieną antradienio vakarą vedu „Auksinį protą“. Užmegzti ryšiai su naujais partneriais ir rėmėjais – Telecentru, T. Žibo įmone, kraštiečiu S. Maslausku. Džiaugiamės susitikimu Molėtuose su A.Sullivan (Kezytė) ir jos šeima iš Kanados, jų dovanotomis retomis lietuviškomis knygomis. Kad turime daug draugų, partnerių, bendraminčių, kad biblioteka yra bendradarbystės, bendravimo erdvė, bendruomenės traukos centras įsitikinome baigiamojoje bibliotekos konferencijoje, apibendrinusioje Bibliotekų ir Bendruomenių metus. Joje dalyvavo meras S. Žvinys, seniūnai, bendruomenių centrų, mokyklų, kitų įstaigų atstovai, rėmėjai, rajono bibliotekininkai bei aktyviausi skaitytojai.

**3. Nauji einamųjų metų uždaviniai ir laukiantys iššūkiai.**

1. Būti visuomenės lūkesčius atliepiančia biblioteka, rajono valdžios ir kitų institucijų ambasadoriais savo bendruomenėse. Per bibliotekas skleisti informaciją apie visuomenei aktualias viešąsias ir administracines e. paslaugas, vykdyti įvairias viešinimo, skatinimo veiklas.

2. Aktyvinti ir kaimo bibliotekas dalyvauti projektinėje veikloje.

3. Inicijuoti Žalvarių kaimo bibliotekos pertvarkymą.

Direktorė

Virginija Raišienė